କଲାମଙ୍କୁ କାହିଁକି ରାଷ୍ଟ୍ରପତି ପ୍ରାର୍ଥୀ କରିଥିଲେ ବାଜପାୟୀ...! - OdishaDaily\nWHY VAJPAYEE CHOOSE KALAM AS PRESIDENTIAL CANDIDATE...? MUST READ\nBy Odisha Daily Desk\t On Mar 2, 2021\nVAJPAYEE AND KALAM\nନୂଆଦିଲ୍ଲୀଃ ପ୍ରସିଦ୍ଧ ବୈଜ୍ଞାନିକ ତଥା ବାଗ୍ମୀ ଡ.ଏ.ପି.ଜେ ଅବଦୁଲ କଲାମ ୨୦୦୨ ମସିହାରେ ଭାରତର ରାଷ୍ଟ୍ରପତି ଭାବେ ନିର୍ବାଚିତ ହୋଇଥିଲେ । ଜଣେ ପ୍ରତିରକ୍ଷା ବୈଜ୍ଞାନିକ ଭାବେ କଲାମ ଯେତିକି ସୁଖ୍ୟାତି ଅର୍ଜନ କରିଥିଲେ, ଭାରତର ପ୍ରଥମ ନାଗରିକ ଅର୍ଥାତ ରାଷ୍ଟ୍ରପତି ଭାବେ ମଧ୍ୟ ସେ କୋଟି କୋଟି ଭାରତୀୟମାନଙ୍କ ଆଦର୍ଶ ସାଜି ପାରିଥିଲେ । ତେବେ ରାଜନୀତିରେ ଆଦୌ ରୁଚି ରଖୁ ନ ଥିବା ଏହି ସନ୍ନାସୀ ପ୍ରତିମ ମଣିଷ ଜଣକ କାହିଁକି ରାଷ୍ଟ୍ରପତି ପ୍ରାର୍ଥୀ ହେଲେ, ତାହା ଅନେଙ୍କୁ ଅଜଣା । କଲାମ୍ଙ୍କ ରାଷ୍ଟ୍ରପତି ପ୍ରାର୍ଥିତ୍ୱ ପଛରେ ଥିଲା ଆଉ ଜଣେ ମହାମାନବ ତଥା ପ୍ରବାଦ ପୁରୁଷଙ୍କର ଗୁରୁତ୍ୱପୂର୍ଣ୍ଣ ଭୂମିକା । ସେ ଆଉ କେହି ନୁହନ୍ତି, ସେ ହେଉଚନ୍ତି ସମସ୍ତଙ୍କ ପ୍ରିୟ ସ୍ୱର୍ଗତ ଅଟଳ ବିହାରୀ ବାଜପାୟୀ ।\nକଲାମଙ୍କ ପ୍ରାର୍ଥିତ୍ୱ ପଛରେ ଥିବା କାରଣ ଏହିପରି । ୨୦୦୨ ମସିହାରେ ତକ୍ରାଳୀନ ରାଷ୍ଟ୍ରପତି କେ.ଆର ନାରାୟଣଙ୍କ କାର୍ଯ୍ୟକାଳ ଶେଷ ହେଲା । ସେତେବେଳେ ଦେଶରେ ଅଟଳ ବିହାରୀ ବାଜପାୟୀଙ୍କ ନେତୃତ୍ୱାଧୀନ ଏନଡିଏ ଶାସନ କରୁଥିଲା । ବାଜପାୟୀ ପ୍ରଧାନମନ୍ତ୍ରୀ ଥିଲେ ସତ, ହେଲେ ତାଙ୍କୁ ସଣ୍ଢୁଆସି ଆକ୍ରମଣ କରୁଥିଲେ ନିଜ ମେଂଟର ସହଯୋଗୀ ବୃନ୍ଦ । ବିଶେଷ କରି ତୃୁଣମୂଳ କଂଗ୍ରେସ ନେତ୍ରୀ ମମତା ବାନାର୍ଜୀ, ଡିଏମକେ ନେତା ଏମ.କରୁଣାନିଧି, ସମତା ପାର୍ଟି ନେତା ନୀତିଶ କୁମାର, ଟିଡିପି ନେତା ଚନ୍ଦ୍ରବାବୁ ନାଇଡୁଙ୍କଠାରୁ ବାରମ୍ବାର ବ୍ଲାକମେଲ୍ର ଶିକାର ହେଉଥିଲେ ବାଜପାୟୀ । ବିଜେଡି ନେତା ନବୀନ ପଟ୍ଟନାୟକଙ୍କର ଯଦିଓ ବାଜପାୟୀଙ୍କ ସହ ଘନିଷ୍ଠ ସମ୍ପର୍କ ଥିଲା, ତେବେ କେତେକ କାରଣକୁ ନେଇ ସେ ମଧ୍ୟ ଯିଦ୍ କରୁଥିବା ଦେଖିବାକୁ ମିଳୁତିଲା ।\nମେଂଟର ନେତାମାନଙ୍କୁ ଏକାଠି କରି ରଖିବା କଷ୍ଟସାଧ୍ୟ ଥିବା ବେଳେ ବିରୋଧୀ କଂଗ୍ରେସ ଓ ବାମପନ୍ଥୀମାନେ ବାଜପାୟୀ ସରକାରଙ୍କ ପତ୍ତନର ଦିନ ଗଣୁଥିଲେ । ମେଂଟ ସହଯୋଗୀମାନଙ୍କ ମଧ୍ୟରେ ଫାଟ ସୃଷ୍ଟି କରି ବାଜପାୟୀ ସରକାରଙ୍କୁ ବିଦା କରିବା ବିରୋଧୀ ଦଳର ଏକମାତ୍ର ଉଦ୍ଦେଶ୍ୟ ଥିଲା । ଠିକ୍ ଏତିକି ବେଳେ ରାଷ୍ଟ୍ରପତି ନିର୍ବାଚନ ବାଜପାୟୀ ସରକାର ଓ ଏନଡିଏର ସ୍ଥାୟିତ୍ୱ ପାଇଁ ଯେମିତି ଏକ ପରୀକ୍ଷା ଭାବେ ଉଭାହେଲା ।\nତକ୍ରାଳୀନ ବିଜେପି ନେତୃବର୍ଗଙ୍କର କିଛି ଅନୁଗାମୀଙ୍କ କହିବା ଅନୁଯାୟୀ ପି.ସି.ଆଲେକ୍ଜାଣ୍ଡାରଙ୍କୁ ଏନଡିଏର ରାଷ୍ଟ୍ରପତି ପ୍ରାର୍ଥୀ କରିବାକୁ ଏକପ୍ରକାର ନିଷ୍ପତ୍ତି ହୋଇ ସାରିଥିଲା । କାରଣ ଆଲେକ୍ଜାଣ୍ଡାର ବାଜପାୟୀଙ୍କ ପସନ୍ଦଦାର ପ୍ରାର୍ଥୀ ଥିଲେ । ବାଜପାୟୀ ଚାହୁଁଥିଲେ ଏନଡିଏର ଏହି ପ୍ରାର୍ଥୀ ସର୍ବସମ୍ମତ କ୍ରମେ ନିର୍ବାଚିତ ହୁଅନ୍ତୁ । ତେବେ ବିରୋଧୀ ତ ବିରୋଧୀ, ଖୋଦ୍ ମେଂଟର ସହଯୋଗୀମାନଙ୍କୁ ଆଲେକ୍ଜାଣ୍ଡାର ପସନ୍ଦ ନ ଥିଲେ ।\nଟିଡିପି ନେତା ଚନ୍ଦ୍ରବାବୁ ନାଇଡୁ ଆଲେକ୍ଜେଣ୍ଡାରଙ୍କ ବଦଳରେ ଅନ୍ୟ କାହାକୁ ପ୍ରାର୍ଥୀ କରିବାକୁ କହିବା ସହ ସଂପୃକ୍ତ ପ୍ରାର୍ଥୀ ସର୍ବସମ୍ମତ ଭାବେ ନିର୍ବାଚିତ ହୁଅନ୍ତୁ ବୋଲି ସର୍ତ ରଖିଥିଲେ ।\nତକ୍ରାଳୀନ ଉପରାଷ୍ଟ୍ରପତି କ୍ରିଷ୍ଣକାନ୍ତଙ୍କୁ ବିଜେପି ପ୍ରାର୍ଥୀ କରିବ ବୋଲି ପରେ ନିଷ୍ପତ୍ତି ନିଆଗଲା । ତେବେ ଏହାକୁ ମମତା ବାନାର୍ଜୀ, ବାଲ୍ ଥାକରେ ଓ ନବୀନ ପଟ୍ଟନାୟକ ବିରୋଧ କଲେ । ଏହାର ସୁଯୋଗ ନେଇ କଂଗ୍ରେସ ତକ୍ରାଳୀନ ରାଷ୍ଟ୍ରପତି କେ.ଆର ନାରାୟଣଙ୍କୁ ଦ୍ୱିତୀୟ ବାର ରାଷ୍ଟ୍ରପତି କରିବାକୁ ଉଦ୍ୟମ କଲା, ଯାହାକୁ ଏନଡିଏର କିଛି ନେତା ସମର୍ଥନ କରୁଥିବା ନେଇ ଚର୍ଚା ହେଲା । ପରିସ୍ଥିତି ଏପରି ହେଲା, ରାଷ୍ଟ୍ରପତି ପ୍ରାର୍ଥୀଙ୍କ ପାଇଁ ଏନଡିଏ ଭାଙ୍ଗିଯିବା ପରିସ୍ଥିତି ସୃଷ୍ଟିହେଲା ।\nଠିକ୍ ଏତିକି ବେଳେ ମାଷ୍ଟର ଷ୍ଟ୍ରୋକ୍ ଖେଳିଲେ ପ୍ରଧାନମନ୍ତ୍ରୀ ବାଜପାୟୀ । ସନ୍ଧ୍ୟାରେ ସେ ଏପରି ଜଣେ ବ୍ୟକ୍ତିଙ୍କୁ ଏନଡିଏର ରାଷ୍ଟ୍ରପତି ପ୍ରାର୍ଥୀ କଲେ, ଯାହାଙ୍କୁ କେବଳ ନିଜ ମେଂଟର ସଦସ୍ୟ ନୁହନ୍ତି, ଖୋଦ ବିରୋଧୀ କଂଗ୍ରେସ ମଧ୍ୟ ତକ୍ରାଳ ସମର୍ଥନ ଜଣାଇଲା । ସେ ଆଉ କେହି ନ ଥିଲେ, ସେ ତିଲେ ବିଶିଷ୍ଟ ପ୍ରତିରକ୍ଷା ବୈଜ୍ଞାନିକ ଏପିଜେ ଅବଦୁଲ୍ କଲାମ ।\nପୋଖରନ-୨ ଆଣବିକ ପରୀକ୍ଷା ପରେ କଲାମ ଭାରତର ଘରେ ଘରେ ପରିଚିତ ଥିଲେ । ବାଜପାୟୀଙ୍କ ପ୍ରତିରକ୍ଷା ପରାମର୍ଶଦାତା ଭାବେ କଲାମ କିଛିଦିନ କାମକରି ଘନିଷ୍ଠ ହୋଇପାରିଥିଲେ । ସମସ୍ତଙ୍କୁ ଆଶ୍ଚର୍ଯ୍ୟ କରି ବାଜପାୟୀ କଲାମଙ୍କୁ ଏନଡିଏର ରାଷ୍ଟ୍ରପତି ପ୍ରାର୍ଥୀ ଘୋଷଣା କଲେ । ଶୁଣିବାକୁ ମିଳେ ଯେ, ଖୋଦ୍ କଲାମ ମଧ୍ୟ ବାଜପାୟୀଙ୍କ ଏକଥାକୁ ସହଜରେ ବିଶ୍ୱାସ କରିପାରି ନ ଥିଲେ । କଲାମ ନିଜ ଘରେ ଥିବାବେଳେ ଏନଡିଏର ପ୍ରାର୍ଥୀ ହେବାକୁ ଟେଲିଫୋନ କରି ବାଜପାୟୀ ଅନୁରୋଧ କଲେ । ବାଜପାୟୀଙ୍କ ପରି ବଂଧୁଙ୍କ ଅନୁରୋଧ ରକ୍ଷା କରିବାକୁ କୁଂଠିତ ହୋଇ ନ ଥିଲେ । ତା ପରେ ରାଜନୈତିକ ପ୍ରେକ୍ଷାପଟ ସମ୍ପୂର୍ଣ୍ଣ ବଦଳିଗଲା ।\nଚନ୍ଦ୍ରବାବୁ ନାଇଡୁ ଏହାକୁ ତକ୍ରାଳ ସମର୍ଥନ କରିବା ସହ ରାତିକ ଭିତରେ ହିଁ ମେଂଟ ସହଯୋଗୀଙ୍କ ସମର୍ଥନ ମିଳିଗଲା । ତା ପରେ କଂଗ୍ରେସ ଅଧ୍ୟକ୍ଷା ସୋନିଆ ଗାନ୍ଧୀ ନିଜ ସମର୍ଥନ ଜଣାଇଦେଲେ । ଜଣେ ମୁସଲମାନଙ୍କୁ ରାଷ୍ଟ୍ରପତି ଭାବେ ଦେଖିବାକୁ ସେ ଇଚ୍ଛୁକ ବୋଲି କହି ସମାଜବାଦୀ ପାର୍ଟ ନେତା ମୁଲାୟମ ସିଂହ ଯାଦବ ସମର୍ଥନ ଜଣାଇଦେଲେ । ପରିସ୍ଥିତି ଏମିତି ଏମିତି ହେଲା, ତାମିଲନାଡୁର ଦୁଇ ପରସ୍ପର ବିରୋଧୀ ଦଳ ଡିଏମକେ ଓ ଏଆଇଡିଏମ୍କେ ମଧ୍ୟ କଲାମଙ୍କୁ ସମର୍ଥନ ଜଣାଇଦେଲେ । କେବଳ ବାମପନ୍ଥୀଙ୍କୁ ଛାଡି ଅନ୍ୟ ସମସ୍ତେ କଲାମଙ୍କୁ ସମର୍ଥନ ଜଣାଇଲେ । ଏନଡିଏ ପ୍ରାର୍ଥୀ କଲାମ ଓ ମିଳିତ ବାମପନ୍ଥୀ ଦଳର ପ୍ରାର୍ଥୀ ସ୍ୱାଧୀନତା ସଂଗ୍ରାମୀ ଲକ୍ଷ୍ମୀ ସେହେଗଲଙ୍କ ମଧ୍ୟରେ ପ୍ରତିଦ୍ୱନ୍ଦ୍ୱିତା ହେଲା, ଯେଉଁଥିରେ କଲାମ ୯୦ ପ୍ରତିଶତ ଭୋଟ ଭାଇ ଦେଶର ୧୧ତମ ରାଷ୍ଟ୍ରପତି ଭାବେ ନିର୍ବାଚିତ ହେଲେ ।\nପ୍ରତିକୁଳ ପରିସ୍ଥିତିରେ ବି କେମିତି ଦେଶକୁ ଏକତାର ସୂତ୍ରରେ ବନ୍ଧାଯାଇପାରେ, କଲାମଙ୍କୁ ରାଷ୍ଟ୍ରପତି ପ୍ରାର୍ଥୀ କରି ବାଜପାୟୀ ତାହା ପ୍ରମାଣିତ କରିଥିଲେ ।
